รัฐบาลไทย-ข่าวทำเนียบรัฐบาล-ผู้ว่าฯ นครพนม ลงพื้นที่ตรวจเยี่ยม “ธนาคารขยะรีไซเคิล อบต.ไชยบุรี” พร้อมชื่นชมผลสำเร็จการเปลี่ยนขยะเป็นเงินฝากแทนเงินสด เพียง 11 เดือน มีเงินทุนรวม 1.5 ล้านบาท เป็นสวัสดิการชุมชน เ
วันพฤหัสบดีที่ 19 ตุลาคม 2566
19/10/2566
ผู้ว่าฯ นครพนม ลงพื้นที่ตรวจเยี่ยม “ธนาคารขยะรีไซเคิล อบต.ไชยบุรี” พร้อมชื่นชมผลสําเร็จการเปลี่ยนขยะเป็นเงินฝากแทนเงินสด เพียง 11 เดือน มีเงินทุนรวม 1.5 ล้านบาท เป็นสวัสดิการชุมชน เ
ผู้ว่าฯ นครพนม ลงพื้นที่ตรวจเยี่ยม “ธนาคารขยะรีไซเคิล อบต.ไชยบุรี” พร้อมชื่นชมผลสําเร็จการเปลี่ยนขยะเป็นเงินฝากแทนเงินสด เพียง 11 เดือน มีเงินทุนรวม 1.5 ล้านบาท เป็นสวัสดิการชุมชน เตรียมขยายผลเป็นต้นแบบความสําเร็จครอบคลุมทุก อปท. ในพื้นที่นครพนม
ผู้ว่าฯ นครพนม ลงพื้นที่ตรวจเยี่ยม “ธนาคารขยะรีไซเคิล อบต.ไชยบุรี” พร้อมชื่นชมผลสําเร็จการเปลี่ยนขยะเป็นเงินฝากแทนเงินสด เพียง 11 เดือน มีเงินทุนรวม 1.5 ล้านบาท เป็นสวัสดิการชุมชน เตรียมขยายผลเป็นต้นแบบความสําเร็จครอบคลุมทุก อปท. ในพื้นที่นครพนม เพื่อคุณภาพชีวิตที่ดีของพี่น้องประชาชนอย่างยั่งยืน
วันนี้ (19 ต.ค. 66) นายวันชัย จันทร์พร ผู้ว่าราชการจังหวัดนครพนม เปิดเผยว่า จังหวัดนครพนมให้ความสําคัญในการขับเคลื่อนแนวทางการเสริมสร้างความอยู่ดีมีสุขให้กับพี่น้องประชาชนชาวจังหวัดนครพนมด้วยการนํานโยบายของรัฐบาลและภารกิจสําคัญของกระทรวงมหาดไทย ในด้านการเสริมสร้างสิ่งแวดล้อมที่ดีเพื่อยังผลทําให้ประชาชนได้ใช้ชีวิตได้อย่างมีความสุขในสภาพแวดล้อมที่มีความเหมาะสม สอดคล้องกับแนวทางตามที่จังหวัดนครพนมได้ร่วมลงนามประกาศเจตนารมณ์ “76 จังหวัด 76 คํามั่นสัญญา เพื่อประเทศไทยที่ยั่งยืน” (Statement of Commitment to Sustainable Thailand by the Governors of the Provinces of Thailand) กับสหประชาชาติประจําประเทศไทย เมื่อวันที่ 6 มิถุนายน 2565 ที่มุ่งขับเคลื่อนเป้าหมายการพัฒนาที่ยั่งยืน (Sustainable Development Goals : SDGs) ให้ประสบความสําเร็จ ซึ่งได้มอบนโยบายของจังหวัดในการประชุมกรมการจังหวัด รวมทั้งการประชุมผู้บริหารองค์กรปกครองส่วนท้องถิ่นประจําเดือนอย่างต่อเนื่อง เพื่อให้เกิดการดําเนินการที่เป็นเอกภาพ สร้างเมืองนครพนมให้น่าอยู่ น่ามองไปพร้อมกันทุกภาคส่วน ทั้งนี้ จากข้อมูลการดําเนินงานพบว่า ปัจจุบันจังหวัดนครพนมมีองค์กรปกครองส่วนท้องถิ่นขับเคลื่อนโครงการธนาคารขยะแล้ว 24 แห่ง และมีการดําเนินการคัดแยกขยะตามหลักการทั่วไป 10 แห่ง ทางจังหวัดนครพนมจึงได้กําหนดแผนการตรวจเยี่ยมการดําเนินงานเพื่อติดตาม ถามไถ่ นิเทศ ให้ข้อเสนอแนะ และรับฟังความคิดเห็นจากผู้มีส่วนเกี่ยวข้องในการดําเนินงาน
“ตนได้ลงพื้นที่ตรวจเยี่ยมการดําเนินงานโครงการธนาคารขยะรีไซเคิลขององค์การบริหารส่วนตําบลไชยบุรี (อบต.ไชยบุรี) อําเภอท่าอุเทน ณ ศาลาเอนกประสงค์ บ้านตาลปากน้ํา หมู่ที่ 2 ตําบลไชยบุรี อําเภอท่าอุเทน จังหวัดนครพนม ซึ่งมีพื้นที่ในความรับผิดชอบทั้งหมด 17 หมู่บ้าน จํานวนประชากรตามทะเบียนราษฎรประมาณ 2,500 คน อาศัยอยู่ในพื้นที่จริงประมาณ 1,900 คน ซึ่ง อบต.ไชยบุรีแห่งนี้ได้มีการดําเนินโครงการธนาคารขยะรีไซเคิลมาแล้วเป็นระยะเวลา 11 เดือน มีประชาชนสมัครสมาชิกธนาคารขยะรีไซเคิลตําบลไชยบุรี จํานวน 1,464 ครัวเรือน คิดเป็นร้อยละ 70 จํานวนครัวเรือนทั้งหมด ส่งผลทําให้เกิด “กองทุนโครงการธนาคารขยะ” ที่มีวงเงินสะสมกว่า 1,500,000 บาท พร้อมทั้งสามารถลดขยะภายในชุมชนพื้นที่ตําบลไชยบุรี เพราะผู้นําชุมชนได้ร่วมกันส่งเสริมให้เกิดความตระหนักรู้และปลูกฝังแนวความคิดให้กับพี่น้องประชาชนได้รู้จักการบริหารจัดการขยะตั้งแต่ต้นทางตามหลัก 3ช (3Rs) คือ ใช้น้อย (Reduce) ใช้ซ้ํา (Reuse) นํากลับมาใช้ใหม่ (Recycle) ตั้งแต่บ้านเรือนของตนเอง ด้วยการคัดแยกขยะ ลดการทิ้งขยะ และนําขยะรีไซเคิลกลับมาใช้ใหม่ ส่งเสริมการสร้างรายได้จากขยะรีไซเคิล ส่งเสริมให้เกิดการออม ที่มีสโลแกนการสร้างการรับรู้ที่สําคัญ คือ “เปลี่ยนขยะเป็นเงินฝากแทนเงินสด” ที่เป็นเสมือนกรมธรรม์ประกันชีวิตให้กับประชาชนผู้เป็นสมาชิกธนาคารขยะรีไซเคิลตําบลไชยบุรี” ผวจ.นครพนม กล่าว
นายวันชัย จันทร์พร ผู้ว่าราชการจังหวัดนครพนม กล่าวต่ออีกว่า จากการร่วมมือร่วมใจกันของผู้บริหาร สมาชิกสภา และพี่น้องประชาชนในพื้นที่ อบต.ไชยบุรี ร่วมกันทํากองทุนโครงการธนาคารขยะอย่างต่อเนื่องจนมีเงินหมุนเวียนกว่า 1.5 ล้านบาท นี้ ปัจจุบันกลายเป็นสวัสดิการของพี่น้องประชาชนที่เป็นสมาชิก โดยหากสมาชิกเสียชีวิตจะได้รับเงินช่วยเหลือรายละ 34,320 บาท/ราย ซึ่งสามารถคุ้มครองบุคคลในครัวเรือนทุกราย ในตําบลไชยบุรี ซึ่ง อบต.ไชยบุรี จะได้ดําเนินการขยายผลเพื่อให้ประชาชนได้เข้าเป็นสมาชิกโครงการฯ มากยิ่งขึ้นต่อไป
“โครงการธนาคารขยะรีไซเคิล อบต.ไชยบุรี นับได้ว่าเป็นโครงการนําร่องของจังหวัดนครพนม ที่หนุนเสริมการดําเนินโครงการ "หน้าบ้านน่ามอง นครพนมน่าอยู่" ที่จะก่อให้เกิดการคัดแยกขยะ การเปลี่ยนขยะเป็นรายได้ ลดภาระค่าครองชีพ ลดมลพิษ ลดขยะของเสียภายในพื้นที่ชุมชน ลดภาระการจัดการขยะขององค์กรปกครองส่วนท้องถิ่น ซึ่งจังหวัดนครพนมจะได้นําผลสําเร็จที่เป็นตัวอย่างของ อบต.ไชยบุรี ไปกําหนดแนวทางขยายผลการดําเนินโครงการธนาคารขยะรีไซเคิลให้กับองค์กรปกครองส่วนท้องถิ่นในพื้นที่จังหวัดนครพนมให้ครบทั้ง 104 แห่ง ต่อไป พร้อมทั้งส่งเสริมการขยายเครือข่าย สร้างกลุ่มคนรักนครพนมผ่านกลไกระเบียบกระทรวงมหาดไทยว่าด้วยอาสาสมัครท้องถิ่นรักษ์โลก พ.ศ. 2561 โดยเริ่มต้นจาก “เด็กอายุตั้งแต่ 7 ปีบริบูรณ์ขึ้นไป” ที่ถือเป็นพลังของคนรุ่นใหม่ที่จะมาหนุนเสริมกําลังของพ่อ แม่ ปู่ ย่า ตา ยาย คนในชุมชน ได้ลุกขึ้นมามีพลังของการ Change for Good ให้กับชุมชน อันสอดคล้องกับแนวทางการพัฒนาที่ยั่งยืน (SDGs) ขององค์การสหประชาชาติในทุกมิติ ไม่ว่าจะเป็นด้านการขจัดความยากจน ความเสมอภาคและความเท่าเทียม การอนุรักษ์สิ่งแวดล้อม ทําให้จังหวัดนครพนมกลายเป็นพื้นที่แห่งความสุข พื้นที่แห่งสิ่งแวดล้อมที่ดี และพื้นที่ที่ประชาชนทุกคนเป็นคนที่มีสุขภาพดี มีชีวิตที่สดใส และมีคุณภาพชีวิตที่ดีอย่างยั่งยืน” ผวจ.นครพนม กล่าวในช่วงท้าย